钦定古今图书集成/理学汇编/学行典/第087卷 > 《攻坚木赋》〈以学者攻艺必求至精为韵〉李程
## 钦定古今图书集成/理学汇编/学行典/第087卷 > 《攻坚木赋》〈以学者攻艺必求至精为韵〉李程

“工之制器兮雕乎朴，人之兴艺兮志乎学。”利用者拥
肿无前，善扣者舂容乃觉。多闻匪阙于疑殆，成器克
资乎雕斲。故研精方启于愤悱，用当各施于轮桷。且
夫材有柔劲，工有趣舍。于以钻木后其坚乎，于以挥
斤先其易者，钩绳定其规矩，斧斤飘其上下。剞劂罔
辍，疾徐既工。铲鳞皴于理外，摭精粹于文中。攒节划
以洞解，奥义涣乎遂通。则知艺或有孚，虽至刚而斯
剖。学乃将习，奚异端之可攻？方同规于大匠，期继业
于良工。是以木碎其节，学殚于艺，殊宰我之难雕，匪
般倕之易制。既饰以文，亦丽其质。讲学所贵乎无方，
摧坚不可以无术。每投虚以措刃，故功倍而身逸。尽
乎精微之理，谁谓不然；得于心术之闲，孰云无必？艺
通元兮坚刚则柔，学通微兮指归可求。俾不才而成
用，化扞格以优游。工之成功，志之所至，信念兹而在
兹，因比物而丑类。之木也，破其轮；囷之学也，究其奥
秘。砻斲斯成，良工有程。殚材人之学，好刳者之精。终
朝匪劳于矻矻，空谷谁听乎丁丁。既成风于郢匠，期
大扣于希声。